বিয়ের বাকী মাত্র চারদিন৷ তখন সময়টা ছিল ১৪ই আষাঢ় ১৪১৪ বঙ্গাব্দ, ২৮ জুন ২০০৭ ইংরাজী সাল৷ মেয়ের বিয়ের চারদিন আগে থেকে শুরু হলো বৃষ্টি, সেই বৃষ্টি আর থামছেনা৷ তখন থাকতাম চিত্তরঞ্জন মিলের কোয়র্টারে, জায়গাটা ছিল একটু নিচু, বৃষ্টিপাতের কারণে ঘরের ভিতরে হাঁটুপানি জমে যায়৷ সৃষ্টিকর্তাকে ডাকতে লাগলাম, দয়াল তুমি রক্ষা কর৷ দুদিন অনবরত বৃষ্টিপাত৷ বিয়ের দুদিন আগে বৃষ্টি থামলো, ঘরের পানিও সরতে লাগল, বিয়ের দুদিন আগে আমাদের চিত্তরঞ্জন আটপাড়ার স্টাফ কোয়ার্টার এলাকার পানি পরিষ্কার৷ বিয়েতে বাদ্য লাগবে বাদ্য ছাড়া বিয়ে শুদ্ধ হবেনা৷ আমি আমার স্ত্রীকে বুঝালাম যে, বাদ্য ছাড়া বিয়ে হলে কোন অসুবিধা হবেনা৷ আমার স্ত্রী কিছুতেই মানলো না, তার মেয়ের বিয়েতে বাদ্য লাগবেই লাগবে, এখন বাদ্যকর পাবো কোথায়? দয়াল তুমি রক্ষা করো৷ এমন সময় একজন পরিচিত লোক এসে বললো নিতাই দা, আপনার মেয়ের বিয়েতে বাদ্য লাগবেনা? যদি লাগে তবে আমার পরিচিত এক বাদ্যদল আছে, তাদেরকে নিয়ে নেন৷ মনে মনে সৃষ্টিকর্তা দয়ালকে স্মরণ করলাম, আমি লোকটাকে তাদের ডেকে আনার জন্য বললাম, সাথে সাথেই মোবাইল দ্বারা বাদ্যকরের সাথে যোগাযোগ করা হলো, দুদিন দুরাত বাদ্য বাজাবে, তাদের দিতে হবে ২৫শ টাকা৷ বিধাতার কৃপাদৃষ্টিতে বাদ্যও পেয়ে গেলাম হাতের কাছে’ই, বিয়ের আগের দিন “অধিবাস” বিকাল হতে বাদ্যকররা বাদ্য বাজানো আরম্ভ করবে বলে তাদের সাথে কথা পাকাপাকি৷